text: Autoværn endelig sat op i Møsvrå
  11 januar 2012 kl. 13.22
  I dag var en skøn dag for en gårdejer i Møsvrå nord for Kolding. Han fik endelig det autoværn, han længe har ventet på.
  I december blev gårdejer Benn Pedersens lade påkørt for 10. gang på kun et enkelt år. 
  En stejl bakke og et skarpt sving - en farlig cocktail i glat vejr, der har givet uforsigtige køretøjer problemer med bremserne. 
  Resultatet er større og mindre skader på gårdejer Benn Pedersens bygning.
  Derfor har han længe bedt Kolding Kommune om at opsætte et autoværn i det skarpe sving, hvor de mange uheld er sket.
  
  Autoværn skal forhindre flere skader
  Kolding Kommune gav grønt lys til forslaget 4. januar 2012, og i dag blev autoværnet så sat op.
  Det skal forhindre flere skader på gårdejerens lade og sørge for, at billister, der alligevel skulle komme galt af sted, ikke rammes af tagsten ved sammenstødet.
  